પછી આગળ કહે છે કે આ જડ પ્રકૃતિ સિવાય મારી એક વધુ પરાપ્રકૃતિ છે. પ્રકૃતિમાં માધ્યમથી પરમાત્માની સીમિત, પરિચ્છિન્ન અભિવ્યક્તિને પરાપ્રકૃતિ કહે છે. આ પ્રમાણે સમજીએ - આપણા મનમાં શબ્દ, રૂપ, રસ, ગંધ, સ્પર્શ આ પાંચેયનું જ્ઞાન ગ્રહણ કરવાની ક્ષમતા છે. પણ જ્યારે આપણું મન ફક્ત આંખોના માધ્યમથી કામ કરે છે તો તે કેવળ રૂપને ગ્રહણ કરી શકે છે. એનો અર્થ એવો નથી કે મનની ક્ષમતા ઓછી છે. આ સીમા તો આંખોની કીકીઓની છે. જે કેવળ રૂપને ગ્રહણ કરવાની ક્ષમતા ધરાવે છે. મન જ્યારે કાનના માધ્યમથી કાર્ય કરશે તો તે શબ્દને જ ગ્રહણ કરશે એટલે કે જે પ્રકૃતિના માધ્યમ દ્વારા પરિપૂર્ણ અભિવ્યક્ત પણ પરિચ્છિન્ન દેખાય છે. આ રીતે ઉપરોક્ત અપરા પ્રકૃતિના માધ્યમ દ્વારા પરમાત્માની અભિવ્યક્તિ પરિપૂર્ણ નથી થઈ શકતી. આ પરિચ્છિન્ન અભિવ્યક્તિને કહે છે જીવભાવ.